amanoisuno/poet huggingface dataset:
言興 尚顏
矻矻被吟牽，因師賈浪仙。江山風月處，一十二三年。雅頌在於此，浮華致那邊。猶慚功未至，謾道近千篇。
江上秋思 尚顏
到來江上久，誰念旅遊心。故國無秋信，鄰家有夜砧。坐遙翻不睡，愁極卻成吟。即恐髭連鬢，還為白所侵。
匡山居 尚顏
無才加性拙，道理合藏蹤。是處非深遠，其山已萬重。經時鄰境戰，獨夜隔雲舂。昨日泉中見，常魚亦化龍。
夷陵即事 尚顏
不難饒白髮，相續是灘波。避世嫌身晚，思家乞夢多。暑衣經雪著，凍硯向陽呵。豈謂臨岐路，還聞聖主過。
紫閣隱者 尚顏
天高紫閣侵，隱者信沉沉。道長年兼長，雲深草複深。如非禪客見，即是獵人尋。北笑長安道，埃塵古到今。
與陳陶處士 尚顏
鐘陵城外住，喻似玉沈泥。道直貧嫌殺，神清語亦低。雪深加酒債，春盡減詩題。記得曾邀宿，山茶獨自攜。
與王嵩隱 尚顏
一生吟興僻，方見業精微。事若終難得，鄉應不易歸。亂收西日葉，雙掩北風扉。合國諸卿相，皆曾著布衣。
懷陸龜蒙處士 尚顏
布褐東南隱，相傳繼謝敷。高譚夫子道，靜看海山圖。事免傷心否，棋逢敵手無。關中花數內，獨不見菖蒲。
寄華陰司空侍郎 尚顏
劍佩已深扃，茅為嶽面亭。詩猶少綺美，畫肯愛丹青。換筆修僧史，焚香閱道經。相邀來未得，但想鶴儀形。
送陸肱入關 尚顏
舟行複陸行，始得到咸京。准擬何人口，吹噓六義名。亂山遙減翠，叢菊早含英。衣錦還鄉日，他時有此榮。
送劉必先 尚顏
力進憑詩業，心焦闕問安。遠行無處易，孤立本來難。楚月船中沒，秦星馬上殘。明年有公道，更以命推看。
寄方幹處士 尚顏
格外綴清詩，詩名獨得知。閒居公道日，醉臥牡丹時。海鳥和濤望，山僧帶雪期。仍聞稱處士，聖主肯相違。
寄劉逸士 尚顏
無愁無累者，偶向市朝遊。此後乘孤艇，依前入亂流。高眠歌聖日，下釣坐清秋。道不離方寸，而能混俗求。
送獨孤處士 尚顏
萬里去非忙，惟攜貯藥囊。山家宵夜景，酒肆過年光。立鶴洲侵浪，喧蛩壁近床。誰人臨上路，乞得變髭方。
早春送人歸岳陽 尚顏
久食主人魚，春來復舊居。遠無千里浪，輕有半船書。過片晴雲淡，消殘暮雪虛。岳陽多異境，搜思勿令疏。
冬暮送人 尚顏
長安冬欲盡，又送一遺賢。醉後情渾可，言休理不然。射衣秦嶺雪，搖月漢江船。亦過春兼夏，回期信有蟬。
送徐道人東游 尚顏
長安人擾擾，獨自有閒心。海上山中去，風前月下吟。引猿秋果熟，藏鶴曉雲深。易姓更名數，難教弟子尋。
自紀 尚顏
諸機忘盡未忘詩，似向詩中有所依。遠境等閒支枕覓，欲畫淨名居士像，焚香願見陸探微。
懷智棲上人 尚顏
臨水登山自有期，不同遊子暮何之。閑眠默坐身堪賞，思君最易令人老，倚檻空吟所寄詩。
峽中酬荊南鄭准 尚顏
山齋西向蜀江濆，四載安居複有群。風雁勢高猶可見，每喜溯流賓客說，元瑜刀筆潤雄軍。
寄荊門鄭准 尚顏
傳衣傳缽理難論，綺靡銷磨二雅尊。不許姓名留月觀，珍重荊門鄭從事，十年同受景升恩。
將欲再游荊渚留辭岐下司徒 尚顏
竹錫銅瓶配衲衣，殷公樓畔偶然離。白蓮幾看從開日，今朝回去精神別，為得頭廳宰相詩。
贈村公 尚顏
綢衣木突此鄉尊，白盡鬚眉眼未昏。醉舞神筵隨鼓笛，也笑長安名利處，紅塵半是馬蹄翻。
秋夜吟 尚顏
梧桐雨畔夜愁吟，抖擻衣裾蘚色侵。枉道一生無系著，湘南山水別人尋。
讀齊己上人集 尚顏
詩為儒者禪，此格的惟仙。古雅如周頌，清和甚舜弦。冰生聽瀑句，香發早梅篇。想得吟成夜，文星照楚天。
除夜 尚顏
九冬三十夜，寒與暖分開。坐到四更後，身添一歲來。魚燈延臘火，獸炭化春灰。青帝今應老，迎新見幾回。
送人歸鄉 尚顏
多才與命違，末路憶柴扉。白髮何人問，青山一劍歸。晴煙獨鳥沒，野渡亂花飛。寂寞長亭外，依然空落暉。
述懷 尚顏
青門聊極望，何事久離群。芳草失歸路，故鄉空暮雲。信回陵樹老，夢斷灞流分。兄弟正南北，鴻聲堪獨聞。五城初罷構，海上憶閑行。觸雪麻衣靜，登山竹錫輕。天寒嶽寺出，日晚島泉清。坐與幽期遇，何湖心渺冥。
宿壽安甘棠館 尚顏
行人方倦役，到此似還鄉。流水來關外，青山近洛陽。溪雲歸洞鶴，松月半軒霜。坐恐晨鐘動，天涯道路長。山空蕙氣香，乳管折雲房。願值壺中客，親傳肘後方。三更禮星斗，寸匕服丹霜。默坐樹陰下，仙經橫石床。
送樸山人歸新羅 尚顏
浩渺行無極，揚帆但信風。雲山過海半，鄉樹入舟中。波定遙天出，沙平遠岸窮。離心寄何處，目擊曙霞東。
宿清遠峽山寺 尚顏
寺近朝天路，多聞玉佩音。鑒人開慧眼，歸鳥息禪心。磬接星河曙，窗連夏木深。此中能宴坐，何必在雲林。
松山嶺 尚顏
平生閑放久，野鹿許為群。居止鄰西嶽，軒窗度白雲。齋心飯松子，話道接茅君。漢主恩情去，空山起夕氛。
句 尚顏
浸浸三楚白，渺渺九江寒。
泊洞庭 虛中
槐柳未知秋，依依館驛頭。客心俱念遠，時雨自相留。浪沒貨魚市，帆高賣酒樓。夜來思輾轉，故里在南州。
善卷壇 虛中
耕荒鑿原時，高趣在希夷。大舜欲遜國，先生空斂眉。五溪清不足，千古美無虧。縱遣亡淳者，何人投所思。
石城金穀 虛中
晉祚一傾摧，驕奢去不回。只應荊棘地，猶作綺羅灰。狐兔閑生長，樵蘇靜往來。踟躕意無盡，寒日又西頹。
庾樓 虛中
郡樓名甚遠，幾換見樓人。庾亮魂應在，清風到白蘋。晴軒分楚漢，夜酒揖星辰。何必匡山上，獨言無世塵。
經賀監舊居 虛中
不戀明皇寵，歸來鏡水隅。道裝汀鶴識，春醉釣人扶。逐朵雲如吐，成行雁侶驅。蘭亭名景在，蹤跡未為孤。
獻鄭都官 虛中
早晚辭班列，歸尋舊隱峰。代移家集在，身老詔書重。藥秘仙都訣，茶開蜀國封。何當答群望，高躡傅岩蹤。
寄華山司空圖二首 虛中
門徑放莎垂，往來投刺稀。有時開禦劄，特地掛朝衣。嶽信僧傳去，仙香鶴帶歸。他年二南化，無複更衰微。逍遙短褐成，一劍動精靈。白晝夢仙島，清晨禮道經。黍苗侵野徑，桑椹汙閒庭。肯要為鄰者，西南太華青。
贈屏風岩棲蟾上人 虛中
岩房高且靜，住此幾寒暄。鹿嗅安禪石，猿啼乞食村。朝陽生樹罅，古路透雲根。獨我閑相覓，淒涼碧洞門。
贈秀才 虛中
筠陽多勝致，夫子縱游遨。鳳鳥瑞不見，鱸魚價轉高。門開沙觜靜，船系樹根牢。誰解伊人趣，村沽對郁陶。
送遷客 虛中
倏忽墮鵷行，天南去路長。片言曾不諂，獲罪亦何傷。象戀藏牙浦，人貪賣子鄉。此心終合雪，去已莫思量。
哭悼朝賢 虛中
前昨回私第，旋聞寢疾終。四鄰方響絕，二月牡丹空。塚已遷名境，碑仍待至公。只應遺愛理，長在楚南風。
悼方幹處士 虛中
先生在世日，只向鏡湖居。明主未巡狩，白頭閑釣魚。煙莎一徑小，洲島四鄰疏。獨有為儒者，時來吊舊廬。
聽軒轅先生琴 虛中
訣妙與功精，通宵膝上橫。一堂風冷淡，千古意分明。坐客神魂凝，巢禽耳目傾。酷哉商紂世，曾不遇先生。
芳草 虛中
綿綿芳草綠，何處動深思。金穀人亡後，沙場日暖時。龍鱗藏有瑞，風雨灑無私。欲采蘭兼蕙，清香可贈誰。
句 虛中
喜魚在深處，幽鳥立多時。菖蒲花不豔，鴝鵒性多靈。盤中是祥瑞，天下恰炎蒸。待暖還須去，門前有路岐。春雨無高下，花枝有短長。老負峨眉月，閑看雲水心。
短歌行 棲蟾
蟾光堪自笑，浮世懶思量。身得幾時活，眼開終日忙。千門無壽藥，一鏡有愁霜。早向塵埃外，光陰任短長。
除夜 棲蟾
九冬三十夜，寒與暖分開。坐到四更後，身添一歲來。魚燈延臘火，獸炭化春灰。青帝今應老，迎新見幾回。
宿巴江 棲蟾
江聲五十裏，瀉碧急於弦。不覺日又夜，爭教人少年。一汀巫峽月，兩岸子規天。山影似相伴，濃遮到曉船。
游邊 棲蟾
邊雲四顧濃，饑馬嗅枯叢。萬里八九月，一身西北風。偷營天正黑，戰地雪多紅。昨夜東歸夢，桃花暖色中。
居南嶽懷沈彬 棲蟾
石房開竹扉，茗外獨支頤。萬木還無葉，百年能幾時。隔雲聞狖過，截雨見虹垂。因憶岳南客，晏眠吟好詩。
南中懷友生 棲蟾
荔枝江上立，望北幾思量。隔海無書劄，前年在漢陽。瘴村人起早，銅柱象揩光。居此成何事，尋君過碧湘。
贈南嶽玄泰布衲 棲蟾
曹溪入室人，終老甚難群。四十餘年內，青山與白雲。松和巢鶴看，果共野猿分。海外僧來說，名高自小聞。
寄問政山聶威儀 棲蟾
先生臥碧岑，諸祖是知音。得道無一法，孤雲同寸心。嵐光熏鶴詔，茶味敵人參。苦向壺中去，他年許我尋。
送遷客 棲蟾
諫頻甘得罪，一騎入南深。若順吾皇意，即無臣子心。織花蠻市布，搗月象州砧。蒙雪知何日，憑樓望北吟。
讀齊己上人集 棲蟾
詩為儒者禪，此格的惟仙。古雅如周頌，清和甚舜弦。冰生聽瀑句，香發早梅篇。想得吟成夜，文星照楚天。
牧童 棲蟾
牛得自由騎，春風細雨飛。青山青草裏，一笛一蓑衣。日出唱歌去，月明撫掌歸。何人得似爾，無是亦無非。
再宿京口禪院 棲蟾
灘聲依舊水溶溶，岸影參差對梵宮。楚樹七回凋舊葉，多病支郎念行止，晚年生計轉如蓬。